C 335/10

Kuulemismenettelystä vastaavan neuvonantajan loppukertomus (1)

Asia AT.40511 – Insurance Ireland: Vakuutuskorvaustietokanta ja sen käyttöehdot

(ETA:n kannalta merkityksellinen teksti)

(2022/C 335/09)

Tämä kertomus liittyy neuvoston asetuksen (EY) N:o 1/2003 9 artiklan 1 kohdan mukaiseen luonnokseen sitoumuksia koskevaksi päätökseksi, (2) jäljempänä ”päätösluonnos”, joka on osoitettu yhtiölle Insurance Ireland (Member Association) Company Limited by Guarantee, jäljempänä ”Insurance Ireland”.

Komissio aloitti omasta aloitteestaan tutkimukset ja suoritti asetuksen (EY) N:o 1/2003 20 artiklan mukaisia tarkastuksia Insurance Irelandin toimitiloissa Dublinissa Irlannissa 4. heinäkuuta 2017 ja 7. heinäkuuta 2017 välisenä aikana.

Komissio käynnisti 14. toukokuuta 2019 asetuksen (EY) N:o 773/2004 2 artiklan 1 kohdan mukaisen menettelyn (3) tehdäkseen asetuksen (EY) N:o 1/2003 III luvun mukaisen päätöksen.

Komissio hyväksyi 18. kesäkuuta 2021 Insurance Irelandille osoitetun väitetiedoksiannon, josta ilmoitettiin Insurance Irelandille 21. kesäkuuta 2021. Väitetiedoksiannossa katsottiin alustavasti, että Insurance Ireland viivästytti mielivaltaisesti pääsyä Insurance Link -tiedonvaihtojärjestelmäänsä tai tosiasiallisesti epäsi sen.

Insurance Ireland sai 28. kesäkuuta 2021 tutustua asiakirja-aineistoon DVD-levyllä. Se ei tuonut tietooni minkäänlaisia ongelmia liittyen mahdollisuuksiin tutustua asiakirja-aineistoon.

Insurance Ireland toimitti 5. lokakuuta 2021 väitetiedoksiantoa koskevat kirjalliset huomautuksensa asetetussa määräajassa (4) ja pyysi suullista kuulemista asetuksen 12 artiklan 1 kohdan mukaisesti. 773/2004. Tämän pyynnön jälkeen asetin päivämäärän suulliselle kuulemiselle, jota myöhemmin lykättiin ja joka lopulta peruutettiin, koska Insurance Ireland oli aloittanut keskustelut komission kanssa mahdollisista sitoumuksista asetuksen (EY) N:o 1/2003 9 artiklan mukaisesti.

Insurance Ireland tarjosi 16. helmikuuta 2022 sitoumuksia, jäljempänä ”alustavat sitoumukset”, vastatakseen väitetiedoksiannossa, joka muodostaa tämän menettelyn yhteydessä asetuksen (EY) N:o 1/2003 9 artiklan 1 kohdassa tarkoitetun alustavan arvioinnin, esitettyihin komission kilpailuhuolenaiheisiin.

Komissio julkaisi 4. maaliskuuta 2022 asetuksen N:o 1/2003 27 artiklan 4 kohdan mukaisen tiedonannon, jossa se pyysi asianomaisia kolmansia osapuolia esittämään huomautuksia alustavista sitoumuksista.

Komissio esitteli alustavia sitoumuksia koskevat huomautukset Insurance Irelandille 13. huhtikuuta 2022 pidetyssä tilannekatsauskokouksessa.

Insurance Ireland mukautti 17. toukokuuta 2022 alustavia sitoumuksia vastauksena huomautuksiin ja toimitti lopullisen sitoumustarjouksen, jäljempänä ”lopulliset sitoumukset”.

Päätösluonnoksessa tehdään lopullisista sitoumuksista Insurance Irelandia sitovia kymmenen vuoden ajaksi ja todetaan, ettei komissiolla ole alustavassa arvioinnissa esitettyjen huolenaiheiden osalta enää perusteita jatkaa toimenpiteitä tässä asiassa.

En ole saanut pyyntöjä tai valituksia sitoumuksiin liittyvän menettelyn suhteen.

Edellä sanotun perusteella katson, että tässä asiassa on tosiasiallisesti kunnioitettu menettelyn osapuolen prosessuaalisia oikeuksia.

Bryssel 21. kesäkuuta 2022. Dorothe DALHEIMER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU (EUVL L 275, 20.10.2011, s. 29) (jäljempänä ”päätös 2011/695/EU”) 16 ja 17 artiklan mukaisesti.

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1), jäljempänä ”asetus 1/2003”.

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18), sellaisena kuin se on viimeksi muutettuna 3. elokuuta 2015 annetulla komission asetuksella (EU) N:o 2015/1348 (EUVL L 208, 5.8.2015, s. 3), jäljempänä ”asetus N:o 773/2004”.

(4) Alkuperäinen määräaika oli 21. syyskuuta 2021. Insurance Irelandin pyynnöstä kilpailupääosasto pidensi määräaikaa 5. lokakuuta 2021 saakka.